b'\n_START_ARTICLE_\nNomarchas\n_START_PARAGRAPH_\nNomarchas (gr. \xce\xbd\xce\xbf\xce\xbc\xce\xac\xcf\x81\xcf\x87\xce\xb7\xcf\x82; \xce\xbd\xce\xbf\xce\xbc-\xce\xac\xcf\x81\xcf\x87\xce\xb7\xcf\x82)\xc2\xa0\xe2\x80\x93 administracinio vieneto nomo vadovas.\n_START_SECTION_\nDabartin\xc4\x97 Graikija\n_START_PARAGRAPH_\nDabartin\xc4\x97je Graikijoje nomarchais vadina nom\xc5\xb3 vadovus.\n_START_SECTION_\nSenov\xc4\x97s Egiptas\n_START_PARAGRAPH_\nNomarchais vadinami ir Senov\xc4\x97s Egipto region\xc5\xb3 nom\xc5\xb3 valdovai. Nomarchai Egipte savo nomuose tur\xc4\x97jo didel\xc4\x99 vald\xc5\xbei\xc4\x85. Nomarchai b\xc5\xabdavo faraono atstovai, jie vald\xc4\x97 ir pri\xc5\xbei\xc5\xabr\xc4\x97jo savo nomus. Nomarchai rinkdavo mokes\xc4\x8dius, vykd\xc4\x97 teismo funkcijas, rinkdavo ir apr\xc5\xabpindavo kariuomen\xc4\x99, valdydavo nom\xc5\xb3 \xc5\xabkin\xc4\x99 veikl\xc4\x85._NEWLINE_Egipto skirstymas \xc4\xaf nomus \xc5\xbeinomas dar Senosios Egipto karalyst\xc4\x97s laikais (III-ias t\xc5\xabkstantmetis pr. m. e.), buvo naudojamas iki rom\xc4\x97n\xc5\xb3 laik\xc5\xb3. Senov\xc4\x97s Egiptas tur\xc4\x97jo iki 42 region\xc5\xb3, kuriuos imta vadinti nomais, nors egiptie\xc4\x8di\xc5\xb3 kalba toks regionas vadinosi sepat. \xc5\xbdod\xc5\xbeiai nomas ir nomarchas buvo perimti i\xc5\xa1 graik\xc5\xb3 kalbos. Pavadinimas nomarchas Egipte i\xc5\xa1 tikr\xc5\xb3j\xc5\xb3 naudotas elinistiniame Egipte (nuo Aleksandro Makedonie\xc4\x8dio u\xc5\xbekariavimo). Ta\xc4\x8diau istorikai \xc5\xa1\xc4\xaf termin\xc4\x85 naudoja ir ankstesniems laikams. Nomarcho vald\xc5\xbeia nome vadinama nomarchija (gr. \xce\xbd\xce\xbf\xce\xbc\xce\xb1\xcf\x81\xcf\x87\xce\xaf\xce\xb1)._NEWLINE_Nomarchu paskirdavo faraonas, nors kartais \xc5\xa1\xc4\xaf titul\xc4\x85 tiesiog paveld\xc4\x97davo. Nomarcho titulas b\xc5\xabdavo paveldimas paprastai laikotarpiais, kai centrin\xc4\x97 vald\xc5\xbeia nusilpdavo, ir nomarchai imdavo d\xc4\x97l vald\xc5\xbeios konkuruoti su faraonais. Tokiais laikais b\xc5\xabdavo atvej\xc5\xb3, kai ambicingi nomarchai, pasitaikius progai, \xc4\xafgaudavo daug savaranki\xc5\xa1kumo ir savo nom\xc4\x85 atskirdavo nuo Egipto ar net nuversdavo faraon\xc4\x85. \xc5\xbdinomi atvejai, kai nomarchai perimdavo Egipto valdovo kar\xc5\xabn\xc4\x85. Kartais tuo prasid\xc4\x97davo naujos dinastijos, kurios atstatydavo centralizuot\xc4\x85 vald\xc5\xbei\xc4\x85 Egipte.\n_START_SECTION_\nHelenistinis laikotarpis\n_START_PARAGRAPH_\nHelenistiniame Egipte nomarch\xc5\xb3 vald\xc5\xbeia silpo, j\xc4\x85 vis labiau perimin\xc4\x97jo \xc4\xaf nomus skiriami strategai. Strateg\xc5\xb3 pareigas \xc4\xafved\xc4\x97 Ptolem\xc4\x97jus I (vald\xc4\x97 323\xe2\x80\x93283\xc2\xa0m. pr. m. e., po to, kai Egipt\xc4\x85 u\xc5\xbekariavo Aleksandras Makedonietis). Strategai buvo karin\xc4\x97 administracin\xc4\x97 Prolem\xc4\x97jaus atrama, jie nomuose palaik\xc4\x97 tvark\xc4\x85 ir normali\xc4\x85 nom\xc5\xb3 \xc5\xbeinyb\xc5\xb3 veikl\xc4\x85. Ptolem\xc4\x97jus II (vald\xc4\x97 285\xe2\x80\x93246\xc2\xa0m. pr. m. e.) galutinai perskirst\xc4\x97 administracines funkcijas, nom\xc5\xb3 valdininkai formaliai buvo pavald\xc5\xabs karaliui, o i\xc5\xa1 tikro\xc2\xa0\xe2\x80\x93 karaliaus paskirtam strategui, kuris per\xc4\x97m\xc4\x97 karin\xc4\x99 administracin\xc4\x99 vald\xc5\xbei\xc4\x85 nome. Nomarchai tapo karaliaus vald\xc5\xb3 valdytojais, jie fakti\xc5\xa1kai tapo \xc5\xbeem\xc4\x97s \xc5\xabkio reikalus tvarkan\xc4\x8diais valdininkais. Jie pri\xc5\xbei\xc5\xabr\xc4\x97davo karaliaus \xc5\xbeemi\xc5\xb3 \xc4\xafdirbim\xc4\x85 ir pri\xc5\xbei\xc5\xabr\xc4\x97jo nomarchijas, kuri\xc5\xb3 ribos da\xc5\xbenai nesutapdavo su nom\xc5\xb3 ribomis.'